《杜侯行》
唐代·贯休

天目连天搏秀气，峥嵘作起新城地。德门钟秀光盛时，

三虎八龙皆世瑞。顷者天厖乱下鲸翻海，烽火崩腾照行在。

江表唯传君子营，剑冲牛斗疏真宰。金昆玉季轻三鼓，

煮海悬鱼臣节苦。雁影参差入瑞烟，荆花灿烂开仙圃。

我闻大中咸通真令主，相惟大杜兼小杜。

但能致君活国济生人，亦何必须踏金梯，折桂树。

宣宗懿宗调舜琴，大杜小杜为殷霖。出将入相兮功德深，

生人受赐兮直至今。杜侯兄弟继之后，璞玉浑金美腾口。

常言一呼百万何足云，终取封侯之印大如斗。

恭闻吾皇似尧禹，搜索贤良皆面睹。杜侯杜侯，

君傥修令德，克有终，即必还为大杜兼小杜。

人之戴兮天笔注，国之福兮天固祚。四海无波八表臣，

如今而后君看取。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。